টাইগার নগরীর বহরমপুর এলাকার শামসুল ইসলামের ছেলে। তিনি শাহাবুল হত্যা মামলার ৬ নম্বর আসামী। এছাড়া তার বিরুদ্ধে বিভিন্ন থানায় একাধিক মামলা আছে। জিজ্ঞাসাবাদে শাহাবুল হত্যার ব্যাপারে টাইগারের কাছ থেকে গুরুত্বপূর্ণ তথ্য মিলবে বলে আশা করছে পুলিশ। মামলার তদন্ত কর্মকর্তা পবা থানার পুলিশ পরিদর্শক হাসমত আলী বলেন, শাহাবুলকে হত্যার ঘটনার পর থেকেই আত্মগোপনে ছিলেন টাইগার। গোপন সংবাদের ভিত্তিতে অভিযান চালিয়ে তাকে গ্রেফতার করা হয়েছে। টাইগারকে রিমান্ডের আবেদন করা হতে পারে। এর আগে গত শুক্রবার সকালে পবা উপজেলার কৈকুড়ি এলাকার একটি রাস্তার পাশে শাহাবুলের গলাকাটা লাশ উদ্ধার করে পুলিশ। শাহাবুল রাজশাহী মহানগরীর রাজপাড়া থানার কাশিয়াডাঙ্গা ফেরতাপাড়া এলাকার নুরুল ইসলামের ছেলে। তিনি পুকুরে মাছ চাষ করতেন। এছাড়া তিনি জমি কেনা- বেচার ব্যবসার সঙ্গেও জড়িত ছিলেন। শাহাবুল হত্যার ঘটনায় তার মা মালেকা বেগম বাদী হয়ে হত্যা মামলা দায়ের করেছেন। মামলার এজাহারে বলা হয়েছে, জমি কেনার জন্য শাহাবুল জমির একজন বিক্রেতাকে ৬ লাখ টাকা বায়না দিয়েছিলেন। কিন্তু জমির মালিক রেজিস্ট্রি দিচ্ছিলেন না। জমির রেজিস্ট্রি না দিয়ে টাকা আত্মসাতের পরিকল্পনায় শাহাবুল খুন হন বলে মনে করেন তার মা। মামলার এজাহারে বলা হয়েছে, বায়না নিয়েও জমি লিখে না দেয়ায় শাহাবুলের সঙ্গে জমির মালিকের চরম দ্বন্দ্ব দেখা দেয়। এই মিমাংসার নামে বৃহস্পতিবার রাতে বহরমপুর মোড় থেকে একটি সাদা প্রাইভেটকারে করে এক আত্মীয়র সামনে থেকেই শাহাবুলকে তুলে নিয়ে যাওয়া হয়। পরদিন তার গলাকাটা লাশ পাওয়া যায়।